Her er Hyundai Inster Cross

Hyundai har på Paris Motorshow løftet sløret for Inster Cross. En ny variant af den billige Hyundai Inster, skabt med et mere maskulint udtryk, der synes at love eventyr i det fri. Hyundai fortæller, at den designet til en “aktiv livsstil, hvor sport og naturoplevelser spiller en central rolle”.

“Med sit robuste design er Hyundai Inster Cross ideel til både hverdagsbrug og fritidsaktiviteter,” siger Hyundais pressefolk.

Inster Cross har brede, rektangulære kofangere både foran og bagpå, sammen med sorte sideskørter og skærmforøger. Tagbøjler er standard, og en tagboks kan tilføjes for yderligere opbevaring. Alle sæder i Cross-udgaven kan foldes fladt og bagsæderne kan justeres for ekstra komfort. Desuden kan både for- og bagsæderne foldes ned i 50:50.

Ligesom den almindelige Inster vil Cross komme med en række funktioner, der ofte kun findes i større biler, herunder en avanceret ADAS-pakke (Advanced Driver Assistance Systems) med funktioner som aktiv vognbaneassistent med følgefunktion, adaptiv fartpilot, motorvejsassistent samt automatisk nødbremse med fodgænger- og cyklistgenkendelse samt drejefunktion.

Inster Cross får en rækkevidde på op til 370 WLTP-kilometer og kan oplades fra 10 til 80 procent på omkring en halv time.

Et kig indenfor i kabinen (foto: Hyundai).

Den almindelige udgave af Inster blev vist frem i juni måned. Bilen skal konkurrere mod andre billige elbiler som Volkswagen ID.2 og Citroën ë-C3 og den vil blive tilbudt i to forskellige versioner. En Standard Range og en Long Range-variant.

Hyundai Inster vil blive lanceret herhjemme i starten af det nye år. Præcis hvad prisen bliver, er endnu ikke fastlagt, men den forventes at starte på omkring 20.000 euro. Altså under 200.000 kroner. Cross-udgaven vil følge senere næste år, oplyser Hyundai. Læs eventuelt mere om Inster hos Hyundai.

Her er Hyundai Inster Cross